Kalm Senekal wen by ZebulaDie 35-jarige JJ Senekal het die SDC-ope op die Sonskyntoer by die Zebula-gholflandgoed met vier houe gewen. (Foto: Sunshine Tour/Twitter) Die aanvalle het die een na die ander gekom, maar ŉ koel en kalm JJ Senekal (-25) het elkeen daarvan hou vir hou afgeweer. Die 35-jarige Senekal het die SDC-ope op die Sonskyntoer by die Zebula-gholflandgoed met vier houe gewen. Hy het die laaste rondte afgeslaan met ŉ voorsprong van twee houe. Nog ŉ Suid-Afrikaner, Casey Jarvis (-21), het moedig probeer om Senekal in te haal en daar was drama oor die laaste paar putjies nadat donderweer spel vir ŉ rukkie onderbreek het. Die 19-jarige Jarvis het verlede jaar beroepsgholf begin speel, maar die jong man van Boksburg speel al toernooie sedert hy ses jaar oud is. Sy perfekte kaphou van die rand van die setperk af om ŉ arend op die 15de putjie aan te teken, het vir ŉ oomblik Senekal se voorsprong tot een hou verklein. Senekal het ŉ voëltjie van sy eie aangeteken om op die 16de bof af te slaan met ŉ voorsprong van twee houe. Jarvis se naderhou op die syfer 4 het aan die agterkant van die setperk geland en die verwagting was gering dat hy nader sou kom aan Senekal se telling. Hy het egter ŉ pragtige monster-sethou ingeslaan vir nog ŉ voëltjie en die voorsprong was net een hou. Die 17de putjie sou vir die finale drama sorg. Jarvis het ŉ swak kaphou van langs die setperk geslaan en het ŉ hou aan syfer afgestaan. Boonop kon Senekal ŉ voëltjie vier met ŉ lang sethou wat hy ingeslaan het. Dit het beteken Senekal kon op die 18de bof aantree met ŉ gerieflike voorsprong van drie houe. En net om sout in die wonde te vryf, het hy ŉ voëltjie op die laaste putjie aanteken vir ŉ rondte van 65 houe – sewe houe beter as die baansyfer. Pieter Moolman (-19) en Jaco Prinsloo (-19) was in die gesamentlike derde plek. Op die DP World-toer het dit nooit gelyk of iemand anders as die Deen Thorbjorn Olesen (-24) die titel gaan wen nie. Hy het ses voëltjies in ŉ foutlose laaste rondte gespeel om die Thailand Classic met vier houe te wen. Die 33-jarige Olesen het die laaste rondte begin met ŉ voorsprong van twee houe. Dit is sy sewende titel op die DP World-toer en eerste oorwinning sedert die Britse Meesters in Mei verlede jaar. Die Duitser Yannik Paul (-20) was tweede, met nog ŉ Duitser, Alexander Knappe (-18), en Joost Luiten van Nederland (-18) in die gesamentlike derde plek. Dit was ook ŉ goeie dag vir ŉ ander Deen. Oliver Hundeboll het dalk in die gesamentlike 33ste plek geëindig, maar sy kolhou op die 13de putjie het aan hom ŉ blinknuwe BMW besorg. Die Suid-Afrikaners Zander Lombard (-12) en Jayden Schaper (-12) was in die gesamentlike 17de plek.